नई दिल्ली: तमिलनाडु और कर्नाटक के बीच कावेरी जल विवाद पर शुक्रवार को सुप्रीम कोर्ट में फैसला आएगा. चीफ जस्टिस दीपक मिश्रा, जस्टिस अमिताव रॉय और जस्टिस ए एम खानविलकर की बेंच इस मामले पर फैसला सुनाएगी. यह फैसला इसलिए भी महत्वपूर्ण होगा, क्योंकि कर्नाटक में कुछ महीनों में विधानसभा चुनाव होने हैं. इस मामले पर कर्नाटक, तमिलनाडु और केरल ने फरवरी 2007 के कावेरी ट्रिब्यूनल के अवार्ड को चुनौती दी है. वहीं, कर्नाटक चाहता है कि तमिलनाडु को जल आवंटन कम करने के लिए सुप्रीम कोर्ट आदेश जारी करे, जबकि तमिलनाडु का कहना है कि कर्नाटक को जल आवंटन कम किया जाए. ट्रिब्यूनल ने तमिलनाडु में 192 टीएमसी फीट (हजार मिलियन क्यूबिक फीट) को कर्नाटक द्वारा मेटटूर बांध में छोड़ने के आदेश दिए थे. जबकि कर्नाटक को 270 टीएमसी फीट, केरल को 30 टीएमसी आवंटित किया गया था और पुडुचेरी को 6 टीएमसी आवंटित किया गया था. बता दें कि यह जल विवाद 120 साल पुराना है.